Eigil Andersen (SF), 2014-05-09:
Social dumping er uacceptabelt, og som jeg også nævnte under det foregående punkt er underbetaling og snyd med moms og skat og overtrædelse af arbejdsmiljøreglerne noget, der underminerer både danske job, altså danske lønmodtageres job, og danske firmaer, og derfor går det naturligvis ikke.
Den udenlandske arbejdskraft fra de andre EU-lande er velkommen, men det skal ske sådan, at det er på danske betingelser efter de danske regler.
Ja, det er jo de arbejdsgivere, der scorer kassen på arbejdskraft, som får sulteløn, og det gælder, hvad enten arbejdsgiveren er en dansk landmand, eller det er en dansk arbejdsgiver inden for en helt anden branche, der udnytter udenlandsk arbejdskraft, eller det er et udenlandsk firma fra Østeuropa, som kommer hertil og arbejder.
Så er det sådan, at der bag ved social dumping altid står en arbejdsgiver.
Så det er arbejdsgiverne eller i hvert fald en del af arbejdsgiverne, der udnytter folk, og det synes jeg er vigtigt at huske i den her debat.
Der er bevilget mange flere penge til kontrol mod social dumping, ca. 550 mio. kr. fordelt over 5 år, og de penge har så medvirket til, at der er blevet afsat mere mandskab både hos politiet, Arbejdstilsynet og SKAT, og det betyder, at kontrollen er blevet langt mere effektiv.
Der er afholdt stribevis af razziaer, og der er afsløret hundredvis af ulovligheder.
Og endnu et eksempel er, at kontrollen med, at de udenlandske firmaer rent faktisk eksisterer i f.eks. Polen og ikke bare har en postkasse i Warszava, er blevet skærpet.
For efter EU's regler kan man ikke nøjes med at have en postkasse i Warszava og så stadig væk kalde sig et udstationeret firma – og så bliver der i øvrigt hverken betalt skat i Polen eller i Danmark.
Og der er så gennemført en stribe andre ting, som jeg ikke kan nå at nævne nu, under den regering, der sidder nu.
Venstre mente, at kontrollen fungerede godt nok under den gamle regering, så der var ikke brug for at gøre mere, har Venstres fru Inger Støjberg sagt i en debat her i Folketingssalen.
Det er bare ét af de punkter, hvor Venstre har taget grueligt fejl, og jeg tror, at Venstre undervurderer, hvor mange af Venstres vælgere som i virkeligheden ser meget alvorligt på social dumping.
Men kampen mod social dumping er ikke slut.
Vi skal forstærke indsatsen, og derfor støtter SF forslaget fra Enhedslisten om at indføre id-kort på byggepladserne, og det skal naturligvis, som beskæftigelsesministeren også nævnte, omfatte både danske og udenlandske bygningsarbejdere.
Det er meget positivt at medtage kravet om 1 dags sikkerhedsuddannelse i det, der skal være betingelsen for, at man kan få kortet, men det kræver så, at ordningen bliver udformet inden for EU's regler, dvs. inden for det, der hedder anerkendelsesdirektivet.
Men det tror jeg godt kan lade sig gøre.
Skulle det vise sig, at id-kortet uden sikkerhedsuddannelse er nødvendigt, fordi det måske ikke kan tilpasses EU's regler, så vil id-kortet stadig væk være et kæmpe fremskridt.
Personligt tror jeg, at det godt kan lade sig gøre at få sikkerhedsuddannelsen med. SF og Enhedslisten har et stort værdifællesskab på mange punkter, og det fremgår også af debatten i dag, men der er også forskelle.
Når disse id-kort er så vigtige, så forstår jeg ikke, at Enhedslisten hele to gange inden for et halvt år har sagt nej til at få kortet indført, nemlig ved finanslovsforhandlingerne i november og december og så i marts.
Det synes jeg er meget skuffende.
Nogle gange er det altså sådan, at man skal kende sin politiske besøgelsestid for at opnå et positivt fremskridt, og id-kortet har fagbevægelsen kæmpet for i en årrække.
Derfor synes jeg, at Enhedslisten har svigtet fagbevægelsen i den her sag de to gange, hvor man har sagt nej.
Det samme gælder i øvrigt, da man ikke tog imod tilbuddet om, at skattefradraget for fagligt kontingent kunne blive forhøjet fra 3.000 kr. om året til 6.000 kr. om året.
Men nuvel, sket er sket.
Jeg håber, at der bliver endnu en mulighed for at få det her gennemført, altså at der bliver en tredje gang, hvor tilbuddet kommer frem i en forhandling, og så håber jeg på, at tredje gang er lykkens gang.
For det vil være til stor hjælp i kampen mod social dumping ude på byggepladserne.
Så summa summarum, SF støtter Enhedslistens beslutningsforslag.